El turoperador britànic Jet 2 ha endarrerit la venda dels seus paquets vacacionals a Mallorca fins dia 17 de juny, una mesura que consideren "raonable" i que ha hagut d'adoptar a causa de la crisi sanitària del coronavirus, segons publica Diario de Mallorca.

La companyia diu que els seus clients estan fent reserves per a final d'estiu o ja amb vista a la temporada turística de l'any que ve. Per poder estimular "les contractacions", Jet2 ha hagut d'"abaixar preus", un factor clau per motivar la compra de paquets, sobretot "durant les primeres setmanes de reactivació", asseguren.

La majorista britànica ha recalcat també que només avançarà la venda de paquets al 13 de juny en cas que "l'espai aeri s'obri abans". Així i tot, adverteix d'un possible retard que obligaria a renegociar les vacances per a una data posterior.

Cal recordar que davant la crisi del coronavirus, una de les mesures que adoptà el Govern balear va ser la d 'aïllar les Illes per mar i terra. Per això, davant aquesta situació algunes companyies aèries van cancel·lar els seus vols, com per exemple Lufthansa, Air Europa i Air Nostrum , entre d'altres.